Motoriste kry groot verligting en ‘weer in Oktober’ - Jou Geld | Solidariteit WêreldJou Geld | Solidariteit Wêreld
Tuis › Artikels › Motoriste kry groot verligting en ‘weer in Oktober’
Motoriste kry groot verligting en ‘weer in Oktober’
Vrydag, Augustus 28th, 2015
Die prys van beide grade petrol sal met 69c per liter daal, terwyl die groothandelprys van diesel met ŉ swawelinhoud van 0,05% met 54c sal daal.
Met hierdie daling sal een liter 93-oktaan petrol in Gauteng vanaf 2 September R12,32 kos. Dit is 8,1% laer as die prys in September 2014, toe dit R13,41 gekos het.
Dit is welkome verligting vir vuisvoos verbruikers nadat April se petrolprysstyging van R1.59 die grootste ooit was en Maart s’n van 96c die tweede grootste.
Paul Joubert, senior ekonomiese navorser by die Solidariteit Navorsingsinstituut (SNI), sê die onlangse dalings in oliepryse se uitwerking was groter as die verswakking in die waarde van die rand teenoor die Amerikaanse dollar.
“Derhalwe is internasionale petroleumpryse, in rand geprys, steeds besig om te daal. Deur die loop van Augustus was die gemiddelde pryse van petrol en diesel internasionaal op vervaardigingsvlak, in dollar geprys, beduidend laer as wat dit gemiddeld gedurende Julie was. Die rand, wat in Augustus gemiddeld swakker was as in Julie, het egter nie genoegsaam verswak om hierdie prysdaling uit te wis nie. Dit volg dus dat plaaslike brandstofpryse, volgens die gepubliseerde formule, op 2 September moet daal.”
Volgens Joubert sal ŉ motoris sal met hierdie daling in September ongeveer R35 spaar op ŉ 50-liter petroltenk teenoor Augustus. Teenoor Julie se prys spaar ŉ motoris nou reeds R60 per 50-liter tenk petrol.
Hy sê tussen al die finansiële druk wat verbruikers beleef, is die prys van petrol tog ŉ positiewe faktor vanjaar. Gemiddeld van Januarie tot September is dit meer as 12% goedkoper as tydens dieselfde tyd in 2014.
“Dit is nog te vroeg om enige goeie voorspellings te maak, maar indien die huidige toestande deur die loop van September voortduur, kan plaaslike brandstofpryse in Oktober weer daal. Tans lyk ŉ daling van sowat 30c in Oktober moontlik, maar in die huidige wisselvallige toestande – die prys van olie het byvoorbeeld vandag weer skielik met byna 10% opgeskiet – sal hierdie voorspelling waarskynlik nog baie aangepas word totdat die aankondiging op 2 Oktober gemaak word.”
Internasionale petroleumpryse het onlangs hul laaste vlakke in ses jaar bereik en die Outomobiel- Assosiasie van Suid-Afrika (AA) het sy kommer uitgespreek oor die rigting van die olieprys wanneer dit die onderkant van die kringloop gaan bereik. “Indien en wanneer die olieprys verlangsaam, of styg, sal motoriste ten volle blootgestel wees aan die rand se broosheid,” het die AA in ’n verklaring gesê.